CE ESTE „NOU” ÎN „NOUA EVANGHELIZARE”? 


Corneliu BEREA 


Riassunto: Il presente lavoro intende illustrare il senso della novità attinente al 
concetto di nuova evangelizzazione. Lo stesso Giovanni Paolo II spiega il modo 
in cui egli percepisce l’idea di novità all’interno della nuova evangelizzazione. 
Si tratta non di ri-evangelizzare, ma di un’azione di nuova evangelizzare. Tale 
attività avrà tre caratteristiche: a) una novità riguardo allo zelo per il Vangelo; 
b) nuovi metodi di annunciare la Buona Notizia; c) un'evangelizzazione nuova 
nel suo esprimersi. Queste vie dovrebbero portare gli uomini di questo millenio 
più vicino a Cristo al suo mistero di croce e risurrezione. 

Premisă 


Este o convingere comună azi că Papa Ioan Paul al II-lea a folosit pen- 
tru prima dată termenul de „nouă evanghelizare” în Discursul său adresat 
Adunării CELAM, din 9 martie 1983 (Port-au-Prince, Haiti), în cadrul călă- 
toriei sale apostolice din acelaşi an în America Centrală”. În partea a treia 
a Discursului, cea dedicată rolului episcopilor în cadrul unei evanghelizări 
„reînnoite”, fericitul papă spunea: 

Comemorarea jumătății de mileniu de evanghelizare îşi va afla deplina semnifica- 

ție dacă va exista o angajare a voastră ca episcopi, împreună cu preoții şi cre- 

dincioşii voştri; nu este vorba, desigur, despre o angajare la o reevanghelizare, 
ci la o nouă evanghelizare. Nouă în ardoarea ei, în metodele ei şi în expresiile ei”. 


Am ales, aşadar, ca temă a conferinţei mele, clarificarea sensului „nou- 
3 2 
tătii” din conceptul de „nouă evanghelizare”, deoarece, cronologic, ferici- 
y , , , 
tul Papă Ioan Paul al II-lea explică ce anume înțelege el prin noua evan- 
ghelizare clarificând „noul”. 


% Cf. http:/hwww.vatican.va/holy_father/john_paul_ii/speeches/1983/march/documents/ 
hf _jp-ii_spe_19830309_assemblea-celam_sp.html. Discursul a fost ţinut în limba spaniolă. 
Pentru versiunea în l. italiană, vezi http://www.vatican.va/holy_father/john_paul_ii/spee- 
ches/1983/march/documents/hf_jp-ii_spe_19830309_assemblea-celam_it.html. 

21 Tată textul original: “La conmemoración del medio milenio de evangelización tendrá 
su significación plena si es un compromiso vuestro como obispos, junto con vuestro presbi- 
terio y fieles; compromiso, no de re-evangelización, pero sí de una evangelización nueva. 
Nueva en su ardor, en sus métodos, en su expresión”. Trad. în l. română aparține autorului 
articolului de față. 

În cadrul aceleiaşi adunări, papa preciza, în intervenția sa, că situaţia 
de azi a multor ţări care în trecut manifestau o adeziune mai mare față de 
Cristos, fie individual, fie ca societate, s-a schimbat radical şi explica cum 
înțelegea el cele trei aspecte: 


a) Se referă la o „noutate a ardorii”: în măsura în care se va realiza o 
unire mai adâncă cu Cristos, primul evanghelizator, vom ajunge la conver- 
tirea inimii, pentru că vocaţia creştină este vocaţia la sfințenie. Facem refe- 
rinţă la o „ardoare apostolică” ce derivă dintr-un nou şi încrezător raport 
cu Isus Cristos, care include viața sacramentală, care ne dă bucuria de a 
comunica credința noastră celorlalți, ne face să ne manifestăm identitatea 
creştină şi să privim problemele la lumina credinței. 


b) Noua evanghelizare trebuie să fie „nouă în metode”: însă la ce ne 
referim? 

Va fi astfel dacă fiecare membru al Bisericii va deveni un protagonist al 
răspândirii mesajului lui Cristos... Evanghelizarea este o datorie a tuturor 
membrilor Bisericii. 

Christifideles laici 35: 


Biserica trebuie să facă astăzi un mare pas înainte în evanghelizarea sa, ea 
trebuie să intre într-o nouă etapă istorică a dinamismului său misionar. Într-o 
lume care devine din ce în ce mai mică prin prăbuşirea distanțelor, comunităţile 
ecleziale trebuie să se unească între ele, să-şi dăruiască reciproc energii şi mij- 
loace, să se angajeze împreună în unica şi comuna misiune de a vesti şi de a trăi 
evanghelia. 


Metode noi, aşadar, deoarece este o etapă specială în istoria Bisericii şi 
a omenirii, care cere o reînnoită calitate a vestirii noastre față de un om 
care nu mai crede într-o vestire a lui Cristos care să nu fie unită cu mărtu- 
ria vieţii, care nu mai crede în realitatea Bisericii, fără să vadă şi o comu- 
nitate adevărată de creştini. 

Faptul că trăim o etapă istorică diferită de toate celelalte de până acum 
face parte din necesitatea „noutăţii” evanghelizării de azi. Este o etapă în 
care ideologiile apun, în care ceea ce a însufleţit lumea în ultimii 200 de ani 
nu mai are putere de atracție, o etapă neîntreruptă de crize, o perioadă 
caracterizată de „apusuri”. 

Se deschid astfel perspective noi pentru a dezvolta conceptele de misiune 
şi de evanghelizare: implicarea efectivă a tuturor celor botezați şi miruiţi, într-o 
anumită deschidere reciprocă de dialog şi slujire, în diferite medii sociale. 


c) O evanghelizare „nouă” în exprimările sale: va fi aşa dacă vom sta cu 
ochii atenți la Domnul pentru a auzi ceea ce El ne spune, cunoscând bine 

adevărul lui Cristos, vestind vestea cea bună cu un limbaj pe care toţi pot 
să-l înțeleagă. Atingem aici temele comunicării şi limbajelor omului de azi. 

O astfel de triplă noutate poate deziluziona, pentru că nu este vorba 
despre o ideologie nouă, despre strategii speciale şi despre o revoluție medi- 
atică de transmitere a evangheliei, care să umple stadioanele sau bisericile. 
Noua evanghelizare nu este o noutate în sensul a noi tehnici. Obişnuiţi cu 
noi apariţii pe piaţă, de la telefoane la televizoare, de la modă la maşini, de 
la tehnici manageriale noi la succesul antreprenorial, asociem de multe ori 
„noul” cu „design revoluţionar”, cu invenţia eclatantă, cu eficiența ultimă 
şi, mai ales, cu succesul. Zilele care s-au scurs de la demisia Papei Benedict 
al XVI-lea şi până la alegerea de ieri a Papei Francisc au fost pline tocmai 
de acest sens de nou: mass-media repeta că ne trebuie un papă tânăr, nu 
unul bătrân, unul care să mânuiască bine mijloacele de comunicare în 
masă, unul care să atragă mulțimile etc. Ziarele online făceau profiluri ale 
posibilului papă, subliniau câte limbi vorbeşte fiecare cardinal, care este 
mai urmărit pe Twitter şi aşa mai departe. Publicitatea şi secularizarea de 
azi ne orientează insistent spre un concept de noutate care înseamnă aban- 
donarea sau ruperea de trecut, în care vechiul înseamnă conservatorism, 
iar noul înseamnă progresist. Asta ne determină să ne punem întrebarea: 


Cum să nu înțelegem „noul” în noua evanghelizare? 


Nu este o ruptură cu „vechiul”. Când Ioan Paul al II-lea a propus con- 
ceptul de „nouă evanghelizare”, nu a dorit să facă o judecată negativă cu 
privire la activitatea misionară precedentă, care ar necesita deci o evan- 
ghelizare complet diferită față de cea dinainte. Un astfel de mod de înțele- 
gere ar duce numai la alegeri pastorale greşite. 

Noua evanghelizare nu este ca o plantă care să răsară din nimic, dintr-o 
dată, ci mai curând ca un răsad care se dezvoltă din seminţele continue 
care au produs evanghelizarea de până azi. 

În acelaşi timp, şi Redemptoris Missio 85 clarifică bine acest aspect, noua 
evanghelizare nu implică o slăbire a angajamentului misionar ad gentes în 
favoarea unui nou elan spre o evanghelizare „acasă”. loan Paul al II-lea o 
spune clar: 


Tendinţa spre închidere poate fi puternică. Bisericile vechi, preocupate de noua 
evanghelizare, se gândesc că de acum trebuie să desfăşoare misiunea la ele 
acasă şi riscă astfel să-şi frâneze elanul spre lumea necreştină, acordând cu 
greu vocaţii Institutelor misionare, congregaţiilor călugăreşti, celorlalte Bise- 
rici. Insă numai dăruind cu generozitate din ceea ce avem, vom şi primi. Deja 
astăzi tinerele Biserici, dintre care nu puţine cunosc o înflorire prodigioasă a 
vocaţiilor, sunt în măsură să trimită preoți, călugări şi călugărițe Bisericilor 
vechi. 

Ce este, atunci, noua evanghelizare? Benedict al XVI-lea răspundea ast- 
fel în 2011: 


Termenul de „noua evanghelizare” trimite la exigența unei modalități reînno- 
ite de vestire, mai ales față de cei care trăiesc într-un context precum cel actual, 
în care dezvoltările secularizării au lăsat urme adânci şi în țările de tradiție 
creştină. Evanghelia este mereu un anunț nou de mântuire înfăptuită de Cris- 
tos pentru a face omenirea părtaşă la misterul lui Dumnezeu şi la viața sa de 
iubire, pentru a o deschide la un viitor de speranță încrezătoare şi puternică. A 
sublinia că în acest moment al istoriei Biserica este chemată să înfăptuiască o 
nouă evanghelizare înseamnă a intensifica acțiunea misionară pentru a cores- 
punde pe deplin mandatului Domnului!. 


Paul al VI-lea atrăgea atenția în Evangelii nuntiandi 15 asupra adevă- 
ratului sens al „noului” în evanghelizare: 


Evanghelizarea nu va fi niciodată posibilă fără acțiunea Duhului Sfânt... Teh- 
nicile de evanghelizare sunt bune, dar nici cea mai perfectă dintre ele nu ar 
putea înlocui acțiunea puternică a Duhului. Chiar şi pregătirea cea mai rafinată 
a evanghelizatorului nu realizează nimic fără el. Fără El, dialectica cea mai 
convingătoare este neputincioasă asupra spiritului oamenilor. Fără el, cele mai 
elaborate scheme cu fundament sociologic sau psihologic se vădesc a fi goale şi 
fără valoare. 


Acțiunea Duhului Sfânt în cadrul evanghelizării 
Catehismul Bisericii Catolice, la nr. 737, afirmă următoarele: 


Misiunea lui Cristos şi a Duhului Sfânt se împlineşte în Biserică, Trupul lui 
Cristos şi Templul Duhului Sfânt. Această misiune conjugată îi asociază de 
acum înainte pe credincioşii lui Cristos la comuniunea lui cu Tatăl în Duhul 
Sfânt: Duhul îi pregăteşte pe oameni, le iese în întâmpinare cu harul său pen- 
tru a-i atrage la Cristos. El le arată pe Domnul înviat, le aminteşte cuvântul 
său şi le deschide mintea spre înțelegerea Morţii şi Învierii lui. El le face pre- 
zent misterul lui Cristos, în cel mai înalt grad în Euharistie, pentru a-i recon- 
cilia, a-i pune în comuniune cu Dumnezeu, pentru a-i face să aducă „multe 
roade” (In 15, 5.8.16). 


Conţinutul noii evanghelizări este redat, probabil, cel mai bine de loan 
Paul al II-lea în Chistifideles laici 34: 


Tuturor oamenilor contemporani le repet strigătul pasionat cu care am început 
slujirea mea pastorală: „Nu vă temeţi!” Deschideţi, ba chiar deschideţi larg 
porţile lui Cristos! Puterii lui salvatoare deschideți-i hotarele statelor, sistemele 
economice ca şi cele politice, domeniile vaste ale culturii, civilizaţiei, dezvoltării. 


1 BENEDICT AL XVI-LEA, Discurs adresat participanţilor la Adunarea plenară a Consiliu- 
lui Pontifical pentru promovarea noii evanghelizări, 30 mai 2011. 

Nu vă temețţi! Cristos ştie „ce este înăuntrul omului”. Numai el o ştie! Astăzi, 
foarte adesea, omul nu ştie ce poartă înăuntru, în adâncul sufletului şi inimii 
sale. El este deseori nesigur de sensul vieţii sale pe acest pământ. Este invadat 
de îndoiala care se transformă în disperare. Permiteţi-i, aşadar — vă rog, vă 
implor cu umilință şi încredere —, permiteți-i lui Cristos să-i vorbească omului. 
Da, numai el are cuvintele vieţii veşnice!? 


Scopul este clarificat bine tot în Chistifideles laici 34: 


Această nouă evanghelizare, adresată nu numai indivizilor, dar şi păturilor 
întregi de populaţie în diferitele lor situaţii, ambiante şi culturi, este destinată 
formării de comunităţi ecleziale mature, adică în care credința să se descătuşeze 
şi să realizeze întreaga ei semnificație originară de adeziune la persoana lui 
Cristos şi la evanghelia sa, de întâlnire şi de comuniune sacramentală cu el, de 
existență trăită în dragoste şi în slujire. 


Concluzie 


Pe de o parte, înțelegerea noului este direct legată de înțelegerea rolului 
Duhului Sfânt. Paul al VI-lea, EN 75, ne cere să studiem mai bine natura 
şi modul de a acționa al Duhului Sfânt în evanghelizarea de azi: 


El este cel care azi, la fel ca la începuturile Bisericii, lucrează în fiecare evan- 
ghelizator care se lasă pătruns şi condus de el... El acționează mai ales în misi- 
unea evanghelizatoare: nu întâmplător marele început al evanghelizării are loc 
în dimineața Rusaliilor, sub suflul Duhului. Se poate spune că Duhul Sfânt este 
agentul principal al evanghelizării, că el este cel care împinge la vestirea Evan- 
gheliei şi care, înlăuntrul conştiinţelor, determină primirea şi înțelegerea cuvân- 
tului mântuirii. 

Ca o paranteză, am recomandat studenților din anii I şi II o carte. Este 
vorba despre „Intelectualii” de Paul Johnson. Cartea pleacă de la un fapt: 
omul european şi nord-american de azi este cel educat în ultimii 200 de ani 
de o serie de intelectuali care au avut o influență hotărâtoare în schimbă- 
rile majore sociale şi culturale ale acestei perioade. De la J.J. Rousseau la 
K. Marx, de la Ibsen la Hemingway, de la Tolstoi la Brecht.... viața le este 
analizată de autorul cărții urmând un criteriu concret de analiză: cât au 
corespuns aceşti intelectuali în viața lor privată, personală, acelui ideal pe 
care l-au predicat altora, l-au propus chiar naţiunilor, l-au aşezat ca piedes- 
tal al noii culturi europene? Răspunsul este nemilos: nu au corespuns în 
niciun fel. Aceşti intelectuali au ceva în comun: o încredere oarbă în geniul 
lor, în rasa lor aparte, o neîncredere pe măsură în ceilalți oameni, care merită 
cel mult dispreț. Concluzia autorului cărții este dură: nu putem avea cu 


2 loan Paul al II-lea face referință aici la omilia la începutul ministerului de păstor suprem 
al Bisericii (22 octombrie 1978): AAS 70 (1978), 947. 


CE ESTE „NOU” ÎN „NOUA EVANGHELIZARE”? 49 


uşurinţă încredere în intelectualii de azi, predicatori ai unor idealuri în 
care ideatorii lor nu cred personal. Cartea este un avertisment şi pentru 
noi, pentru Biserică. 

Pe de altă parte, înțelegerea noului este legată de înțelegerea pe care o 
avem noi despre omul de azi, atât ca evanghelizator, cât şi ca destinatar al 
evanghelizării. El este asemănat de Papa Benedict al XVI-lea, în Omilia 
ţinută la închiderea lucrărilor Sinodului episcopilor pentru noua evanghe- 
lizare, 28 octombrie 2012, cu orbul Bartimeu. 


Bartimeu, în acel punct strategic al relatării lui Marcu, este prezentat ca model. 
El nu este orb din naştere, ci şi-a pierdut vederea: este omul care a pierdut lumina 
şi este conştient de aceasta, dar nu şi-a pierdut speranța, ştie să perceapă posi- 
bilitatea de întâlnire cu Isus şi se încredințează Lui pentru a fi vindecat. 


Pentru Benedict al XVI-lea, Bartimeu este omul ieşit din apusul ideolo- 
giilor şi din postmodernitate, cel vindecat şi mai apoi ucenic. El îl sinteti- 
zează astfel fie pe cel care evanghelizează, fie pe cel evanghelizat: 


Bartimeu, după ce şi-a recăpătat vederea de la Isus, s-a adăugat la ceata disci- 
polilor, printre care cu siguranță erau alții care, asemenea lui, au fost vindecaţi 
de Învățătorul. Aşa sunt noii evanghelizatori: persoane care au avut experiența 
de a fi fost vindecate de Dumnezeu, prin Isus Cristos?. 


3 Pentru versiunea în 1. română: http://www.magisteriu.ro/predica-papei-la-finalul-sino- 
dului-episcopilor-pentru-noua-evanghelizare-2012/. 


